Diari Oficial de la Generalitat Valenciana


Sumari del DOGV 2340, del 07-09-1994 (1994/832342)

RESOLUCIÓ de 15 de juny de 1994, de l'Institut Valencià de la Joventut, per la qual es convoquen ajudes d'estudis per a joves que hagen obtingut places a les residencies juvenils de la Generalitat Valenciana.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2340

Data del DOGV
:   07-09-1994

Secció del DOGV
:   ALTRES DISPOSICIONS

Número del document
:   1994/832342


Data del document
:   15-06-1994

Organisme emissor
:   Conselleria de Cultura

Tipus de document
:   Resolució

RESOLUCIó de 15 de juny de 1994, de l'Institut Valencià de la Joventut, per la qual es convoquen ajudes d'estudis per a joves que hagen obtingut places a les residències juvenils de la Generalitat Valenciana. [94/5490]  
L'Ordre de 25 de juliol del 1991, de la Conselleria de Cultura, Educació i Ciència, regula el funcionament de les residències juvenils de la Generalitat Valenciana, i n'estableix com a funció facilitar als joves la pràctica d'activitats de caràcter recreatiu i cultural, segons les característiques de cada residència juvenil. Amb la finalitat d'assolir aquests objectius i d'auxiliar els directors en la programació i en l'animació de les activitats extraescolars dels residents, l'IVAJ convoca aquestes ajudes.  
Per tot això, i fent ús del que preveu la Llei 4/1989, de 26 de juny, sobre l'Institut Valencià de la Joventut, resolc:  
Article primer  
1. Es convoquen ajudes d'estudis per a joves que hagen obtingut plaça com a residents a les residències juvenils de l'Institut Valencià de la Joventut, de la Generalitat Valenciana. El nombre d'ajudes d'estudis estarà en funció dels residents inscrits en cada residència juvenil, en la proporció d'1 a 20 o fracció.  
L'import de l'ajuda d'estudis serà l'equivalent al total de la quota com a resident intern fixada per al curs 1994/95 per a les residències «El Maestrat», «Mare de Déu del Lledó» i «Sant Crist del Mar», i del 50 % de la quota total per als interns de la Residència Juvenil «La Florida».  
El beneficiari de l'ajuda d'estudis no podrà realitzar cap mena de treball remunerat mentre es beneficie d'aquesta ajuda, encara que podrà fer-la compatible amb altres ajudes a les quals pogués accedir.  
Article segon  
Per a optar a l'ajuda d'estudis serà necessari que concórreguen i s'acrediten, si escau, els següents requisits:  
a) Estar admès com a resident en la residència juvenil on se sol·licita l'ajuda.  
b) No estar en possessió de cap títol acadèmic que habilite per a activitats professionals, llevat que aquest títol supose un nivell o grau inferior al dels estudis que s'estiguen realitzant o es pretenguen realitzar.  
c) Estar matriculat en el curs acadèmic per al qual se sol·licita ajuda en un centre oficial. La distància d'aquest respecte de la residència juvenil en la qual s'ha de residir i els mitjans de comunicació entre ambdós llocs han de permetre al beneficiari de l'ajuda d'estudis el normal compliment de les seues obligacions amb la residència.  
Article tercer  
1. Els aspirants a les ajudes d'estudis hauran de presentar els següents documents:  
a) Instància adreçada a la Direcció General de l'Institut Valencià de la Joventut, en la qual se'n farà constar el nom i cognoms, l'adreça i el número de Document Nacional d'Identitat.  
b) Document acreditatiu de les qualificacions obtingudes en el curs precedent.  
c) Currículum de l'aspirant amb especial menció a les activitats educatives i de temps lliure en què haja participat.  
Article quart  
1. Les sol·licituds es presentaran, acompanyades de la documentació corresponent, a la residència juvenil per a la qual se sol·licita l'ajuda, a les direccions territorials de Cultura, als centres d'informació de l'Oficina d'Informació, Iniciatives i Reclamacions de la Generalitat Valenciana o per qualsevol dels mitjans que estableix l'article 38 de la Llei de Règim Jurídic de les Administracions Públiques i del Procediment Administratiu Comú.  
2. El termini de presentació de les sol·licituds finalitzarà el dia 15 de setembre.  
 Article cinquè  
1. Finalitzat el termini de presentació de sol·licituds d'ajudes d'estudis, la comissió prevista en l'article 6 de la Resolució de 6 d'abril de 1994, per la qual es féu pública la convocatòria de places de les residències juvenils de la Generalitat Valenciana per al curs 1994/95, ordenarà les sol·licituds segons els mèrits adduïts, i considerarà especialment les aptituds i les experiències, demostrades, dels candidats per al desenvolupament de les tasques formatives i de temps lliure, l'expedient acadèmic, la situació econòmica familiar del sol·licitant, la possessió del títol de monitor i/o d'animador juvenil, la seua antiguitat com a resident i d'altres.  
2. Una vegada estudiades les sol·licituds d'ajudes d'estudis presentades, la comissió abans esmentada elevarà la proposta d'adjudicació al director general de l'IVAJ, el qual la resoldrà.  
3. La resolució de la sol·licitud d'ajudes d'estudis serà notificada als interessats i exposada al tauler d'anuncis de la corresponent residència juvenil.  
Article sisè  
Els residents-col·laboradors tindran les següents obligacions:  
a) Col·laborar amb la direcció en el desplegament de les activitats extraescolars programades pel director de la residència, sempre que no els afecte les hores de treball, les classes o l'estudi.  
b) Encarregar-se del funcionament de la biblioteca que hi haja a la residència juvenil.  
c) Seguir amb aprofitament els estudis per a la realització dels quals haja estat concedida l'ajuda.  
d) Residir a la residència juvenil.  
e) Complir i fer complir les normes de règim intern de la residència juvenil.  
Article setè  
1. La condició de resident-col·laborador es perdrà per alguna de les següents circumstàncies:  
a) Per deixar de complir els requisits necessaris per a la seua adjudicació.  
b) Per sanció disciplinària imposada d'acord amb les normes que resulten aplicables.  
c) Per incompliment reiterat de les obligacions com a resident-col·laborador.  
2. El director de la residència juvenil podrà proposar, a l'Institut Valencià de la Joventut, la destitució de qualsevol beneficiari com a resident-col·laborador per deficiència notòria en el compliment de les seues obligacions, i sempre que hagués estat apercebut, abans i per la mateixa causa, pel director de la residència juvenil.  
Article vuitè  
Contra aquesta resolució es podrà interposar recurs ordinari davant de la Consellera de Cultura, en el termini d'un mes comptador a partir de la seua publicació en el DOGV, de conformitat amb el que preveu la vigent Llei de Règim Jurídic de les Administracions Públiques i del Procediment Administratiu Comú.  
Article novè  
Aquesta resolució entrarà en vigor l'endemà de la seua publicació en el Diari Oficial de la Generalitat Valenciana.  
València, 15 de juny de 1994.- El director general de l'IVAJ: Joan Calabuig i Rull.